Four (albom)
Four − ingliz-irland guruhi One Directionning toʻrtinchi studiya albumi boʻlib, 2014-yil 17-noyabrda Columbia Records va Syco music bilan hamkorlikda chiqarilgan. Albom oʻz ichiga „Steal My Girl“ va „Night changes“ singlilarini ham olgan. Albom One Directionning aʼzosi Zayn Malik bilan birga chiqarilgan soʻnggi albom boʻldi, u 2015-yil 25-mart kuni guruhdan ketishini eʼlon qilgan. Albomni musiqiy tanqidchilar ijobiy tarzda kutib oldi. U chiqarilganidan soʻng Buyuk Britaniya, Avstraliya va AQSh kabi 18 mamlakat chartlarida birinchi oʻrinni egalladi. Ushbu albom orqali One Direction dastlabki toʻrtta albomining barchasi AQSh chartlarida birinchi oʻrinni egallagan guruhga aylandi. Xalqaro fonografik sanoat federatsiyasi (IFPI) maʼlumotlariga koʻra, Four 2014-yilning eng yaxshi sotilgan oltinchi albomi boʻlib, butun dunyo boʻylab 3,2 million nusxada sotilgan.